**Tájékoztató a „Nyári diákmunka 2019.”**

**központi munkaerőpiaci program indításáról**

1. **A programindítás indokai**

A fiatalkori inaktivitás csökkentésére, a korai munkatapasztalat és munkajövedelem szerzés elősegítésére a 2013-2018-as években indított „Nyári diákmunka” program tapasztalatait felhasználva a 2019. évben ismét meghirdetésre kerül a program.

**Hosszú távú cél, hogy a diákok a későbbiek folyamán a versenyszférában helyezkedjenek el és ehhez hozzájárul a program keretében történő munkatapasztalat-szerzés**.

2018. évben a programot kiterjesztettük, így az ágazati munkaerőhiány kezelése érdekében **a mezőgazdaság és a vendéglátás területén is lehetőséget biztosítottunk a program keretében diákok foglalkoztatására**. Idén a **turizmus területével bővítjük** a foglalkoztatási lehetőségek körét.

1. A program célja

A program – prevenciós jelleggel – már diákkorban elő kívánja segíteni a fiatalok munkához jutását és ezzel a **korai munkatapasztalat-szerzés** mellett a jövedelemszerzés lehetőségét is biztosítja. A munka révén szerzett korai sikerélmény **elősegíti a későbbi munkaszocializációs folyamatot** is.

A program továbbá lehetőséget kínál a diákok kötelező szakmai gyakorlatának teljesítésére is.

1. A program célcsoportja

A program célcsoportjába azok a fiatalok tartoznak, akik:

* 16 – 25 év közötti nappali tagozaton tanuló diákok[[1]](#footnote-1),
* közvetítést kérőként kérték nyilvántartásba vételüket és
* foglalkoztatásra irányuló, vagy vállalkozási jogviszonnyal nem rendelkeznek.

1. A program elemei
   1. Munkaerőpiaci szolgáltatások

A járási (fővárosi kerületi) hivatal foglalkoztatási osztálya a program keretében a közvetítést kérőként regisztrált diákok számára általános és a helyi sajátosságokra is kitérő **munkaerőpiaci információt nyújt**. Ezt követően a beérkezett munkaerőigények alapján az esélyegyenlőségi szempontok figyelembevételével munkaközvetítést végez a legoptimálisabb elhelyezés érdekében.

* 1. A foglalkoztatást elősegítő bérköltség támogatás

A programban a diákok csak az Mt. hatálya alá tartozó munkaviszonyban foglalkoztathatóak, ennek megfelelően támogatás is csak munkaviszony keretében történő foglalkoztatáshoz nyújtható.

1. A program struktúrája

**A program két pillérre épül:**

1. **Önkormányzati diákmunka:** A programban a foglalkoztatást biztosító és így támogatható munkáltató a területi, települési önkormányzat és önkormányzati alaptevékenységet végző intézménye, továbbá egyházi jogi személy lehet.
2. **Diákmunka a mezőgazdaság, a turizmus és a vendéglátás területén**: A felmerülő ágazati munkaerőhiány kezelése érdekében a mezőgazdaság, valamint a turizmus és vendéglátás területén is lehetőség nyílik a program keretében diákok idényjellegű foglalkoztatására.

***1. pillér: Önkormányzati diákmunka***

A program keretében a munkaadók számára a célcsoportba tartozó személyek munkaviszonyban történő foglalkoztatása esetén **a munkabér és a ténylegesen megfizetésre kerülő szociális hozzájárulási adó együttes összegének 100 %-a kerül** megtérítésre.

A program keretében **legfeljebb 2 hónap időtartamra, maximum napi 6 órás foglalkoztatás** támogatható. A támogatás megállapítása során havi munkabérként a szakképzettséget igénylő munkakör esetében 146.250 Ft/fő/hó, szakképzettséget nem igénylő munkakör esetében pedig 111.750 Ft/fő/hó összeg vehető figyelembe, amely összegen felül kerül megtérítésre a szociális hozzájárulási adó. A napi 6 óránál rövidebb munkaidőben történő foglalkoztatás esetén a támogatási összeg arányosan csökken.

***2. pillér: Diákmunka a mezőgazdaság, a turizmus és a vendéglátás területén***

A program keretében a munkaadók számára a célcsoportba tartozó személyek munkaviszonyban történő alkalmazása esetén **legfeljebb napi 8 órás foglalkoztatás támogatható.** A munkabér és a kapcsolódó szociális hozzájárulási adó együttes összegének **75 %-a kerül megtérítésre** legfeljebb 2 hónap időtartamra. A fennmaradó bérköltséget és járulékait a foglalkoztatónak kell viselnie.

A mezőgazdasági, turisztikai és vendéglátási területen történő munkavégzés legfeljebb 8 órában került meghatározásra, ezzel ösztönző hatást kívánunk elérni, továbbá azt, hogy a vállalkozások is vállaljanak részt a költségek viselésében. A különbségtétel abból adódik, hogy munkaerőhiányos területre kívánunk munkaerőt biztosítani.

Ennek megfelelően a támogatás megállapítása során havi munkabérként a szakképzettséget igénylő munkakör esetében 146.250 Ft/fő/hó, szakképzettséget nem igénylő munkakör esetében pedig 111.750 Ft/fő/hó összeg vehető figyelembe, amely összegen felül kerül megtérítésre a szociális hozzájárulási adó – előbb említettek szerinti – arányos része. A napi 8 óránál rövidebb munkaidőben történő foglalkoztatás esetén a támogatási összeg arányosan csökken.

1. A támogatás időtartama

A program 2019. június 1-jétől 2019. augusztus 31-ig tart. **A program keretében kötelezettséget vállalni a 2019. július 1. - 2019. augusztus 31. közötti időtartamban kezdődő és befejeződő foglalkoztatásra vonatkozóan lehet.**

Tekintettel a program nyári időtartamára, áthúzódó kötelezettségvállalásra értelemszerűen nincs lehetőség.

1. A program megvalósítója

A programot a Pénzügyminisztérium koordinálása mellett az állami foglalkoztatási szervként eljáró megyei (fővárosi) kormányhivatalok és az állami foglalkoztatási szervként eljáró járási (fővárosi kerületi) hivatalok valósítják meg.

1. A program forrása, költsége

A program keretében nyújtott támogatások forrását a Pénzügyminisztérium biztosítja a Nemzeti Foglalkoztatási Alap foglalkoztatási alaprész 2019. évi központi kerete terhére. A program összköltsége **3,6 milliárd Ft**.

1. A programtól várt eredmények

**2019. évben 30 ezer fő diák** – változó időtartamú – **foglalkoztatása várható a program keretein belül.**

A programmal kapcsolatos bővebb tájékoztatás a területileg illetékes állami foglalkoztatási szervként eljáró járási (fővárosi kerületi) hivatalnál érhető el.

Pénzügyminisztérium

1. 16 éves az a diák, aki a tényleges foglalkoztatásakor már betöltötte a 16. életévét. [↑](#footnote-ref-1)